
הכנסת העשרים
מושב שלישי
<פרוטוקול מס' 304>
מישיבת ועדת החוקה, חוק ומשפט
יום רביעי, כ"ח בכסלו התשע"ז (28 בדצמבר 2016), שעה 9:00
<סדר היום:>
<הצעת חוק לתיקון פקודת המשטרה (מס' 31), התשע"ו- 2016  (מ/1056) – הכנה לקריאה שנייה ושלישית>
נכחו:

<חברי הוועדה:> 
אוסאמה סעדי – מ"מ היו"ר
ענת ברקו

<מוזמנים:> 
	גבי פיסמן
	–
	ע' ליועמ"ש לממשלה, משרד המשפטים

	רוני אופיר
	–
	קצין יפ"ה, המשרד לביטחון הפנים

	שבתי גרברציק
	–
	דובר למגזר דתי חרדי, המשרד לביטחון הפנים

	מאיר פוקס
	–
	ע' יועמ"ש, המשרד לביטחון הפנים


<ייעוץ משפטי:>
אפרת חקאק
<מנהל הוועדה:>
אסף פרידמן
<רישום פרלמנטרי:>
אושרה עצידה
<הצעת חוק לתיקון פקודת המשטרה (מס' 31), התשע"ו-2016  (מ/1056) – הכנה לקריאה שנייה ושלישית>
<היו"ר אוסאמה סעדי:>
בוקר טוב לכולם. היום יום רביעי, 28 לדצמבר 2016. אני פותח את ישיבת ועדת החוקה, חוק ומשפט. על סדר היום הצעת חוק לתיקון פקודת המשטרה (מס' 31), התשע"ו-2016. 
מדובר בשינוי של סעיף 1 לפקודת המשטרה, בסעיף 9ב(ב): אחרי "היועץ המשפטי לממשלה" יבוא "או בא כוחו". 

גבי, בבקשה.

<גבי פיסמן:>
כיום פקודת המשטרה ביחס לפקודות שלגביהן קובע היועץ המשפטי לממשלה שיש חשיבות לציבור,  מאפשרת לפרסם אותן ברשומות בנוסף לדרך שהן מפורסמות באופן כללי. בדרך כלל זה מפורסם באתר המשטרה. הרשומות נועדו להביא לידיעת כלל הציבור את אותן פקודות. התפקיד הזה מוטל על היועץ המשפטי לממשלה בעצמו, מה שמביא באופן שגרתי לעיכוב בפרסום הפקודות. אנחנו סברנו שאין בכך צורך. מדובר בהליך של פרסום, בתפקיד שהוא בעיקרו מחייב איזושהי בחינה משפטית, אבל לא בחינה מהותית. אין צורך להכביד על היועץ המשפטי לממשלה בעצמו. 
<ענת ברקו (הליכוד):>
אז למה לא כתוב: או אחד המשנים? מה זה בא כוחו?

<גבי פיסמן:>
הכוונה היא לאפשר ליועץ המשפטי לממשלה להסמיך מי שהוא רואה לנכון. אפשר לשנות את הנוסח גם למי שהוא הסמיך.

<היו"ר אוסאמה סעדי:>
ליועצת המשפטית לוועדה יש הצעה ותיכף נשמע אותה. אני חושב שהיא יותר מתאימה. הכוונה היא שהוא לא בעצמו יתעסק בזה, אלא יסמיך מישהו שיעשה את זה. 

<גבי פיסמן:>
בדיוק. 

<ענת ברקו (הליכוד):>
אולי אפשר להגדיר את זה. כאילו מהיועץ המשפטי  מגיע רק לבא כוחו זה - - -
<היו"ר אוסאמה סעדי:>
זה משנת 71', לקח לנו הרבה זמן.

<גבי פיסמן:>
לקח לנו הרבה. למעשה, בתקופה האחרונה הצטבר פקק משמעותי של האישורים האלה ואנחנו חשבנו שבהרבה - - -
<היו"ר אוסאמה סעדי:>
רק היועץ המשפטי לממשלה היה צריך לפנות למפכ"ל?
<גבי פיסמן:>
אנחנו היינו ממליצים ליועץ, זה היה עובר ליועץ לאישור. המשטרה יכולה לתאר את הפרוצדורה שנעשית היום ובאמת יוצרת איזשהו עיכוב שהוא בלתי סביר.

<היו"ר אוסאמה סעדי:>
למרות שמצד המפכ"ל - המפכ"ל או מי שהסמיכו לכך. מבחינת המשטרה זה לא המפכ"ל אישית, זה יותר גמיש. 

המשטרה, בבקשה שם ותפקיד.
<רוני אופיר:>
רוני אופיר, קצינה ביחידת הפקודות של המשטרה. מבחינתנו, אין שום התנגדות. מבחינת התהליך, אחרי שפקודת מטה ארצי או הוראת משטרה מפורסמות, אנחנו מעבירים בדרך כלל את פקודות המטה הארצי ליועמ"ש לממשלה לסוג של התייעצות מכוח הסעיף הזה, סעיף 9ב(ב), האם לפרסם את הפקודה הזו ברשומות. התהליך הוא מאוד מאוד ארוך. אנחנו מקבלים תשובות אחרי תקופה מאוד ארוכה. 

<ענת ברקו (הליכוד):>
כמה זמן לערך? 

<רוני אופיר:>
יש פקודות שפורסמו באפריל ועדיין לא קיבלנו לגביהן תשובה.

<היו"ר אוסאמה סעדי:>
איך אתם מחליטים איזה פקודות כן לשלוח ואיזה פקודות לא? יש לכם נהלים?

<רוני אופיר:>
אנחנו שולחים את רוב הפקודות שאנחנו רואים בהן איזשהו אינטרס לציבור למרות שיש נגישות לציבור לכל פקודות המטה הארצי, כולן מפורסמות באינטרנט. אבל לפקודות שיש יותר ערך ציבורי יותר גבוה משמעותי אנחנו  - - -
<היו"ר אוסאמה סעדי:>
אז זה גם ברשומות וגם באתר המשטרה.

<רוני אופיר:>
כן.

<היו"ר אוסאמה סעדי:>
חברת הכנסת ברקו.

<ענת ברקו (הליכוד):>
אני חושבת שהבא כוחו צריך להיות קצת יותר מוגדר. בעיניי, המשנים או משהו כזה.

<היו"ר אוסאמה סעדי:>
אז בוא נשמע את הנוסח שמציעה היועצת המשפטית של הוועדה, בבקשה.

<אפרת חקאק:>
אני מציעה נוסח שיותר דומה למה שכתוב לגבי המפכ"ל שזה מי שהסמיכו לכך. אני לא הייתי מגבילה את זה רק למשנים כי אולי מישהו ירצה - - -

<ענת ברקו (הליכוד):>
בסדר, שיהיה משהו מוגדר יותר מאשר בא כוח.

<אפרת חקאק:>
זה לא משנה כל כך. אני חושבת שגם אם היה כתוב בא כוחו הם היו מחליטים שזה מישהו אחד. אבל למען הסדר הטוב אני מסכימה איתך שעדיף לכתוב מי שהסמיכו.

<גבי פיסמן:>
גם אנחנו מסכימים.

<היו"ר אוסאמה סעדי:>
זה מקובל עליכם הנוסח שקים היום: יקבע היועץ המשפטי לממשלה בהתייעצות עם המפקח הכללי או מי שהוא הסמיכו לעניין זה. אז ניקח אותו נוסח גם: היועץ המשפטי לממשלה או מי שהוא הסמיכו לעניין זה. מקובל?
<גבי פיסמן:>
בהחלט מקובל.

<היו"ר אוסאמה סעדי:>
אז תקריאי את הנוסח.

<אפרת חקאק:>
" הצעת חוק לתיקון פקודת המשטרה (מס' 31), התשע"ו-2016. 

תיקון סעיף 9ב   1. בפקודת המשטרה [נוסח חדש], התשל"א-1971, בסעיף 9ב(ב) אחרי "היועץ המשפטי לממשלה" יבוא או מי שהוא הסמיכו לעניין זה. "
<היו"ר אוסאמה סעדי:>
מי בעד? מי נגד? מי נמנע?

הצבעה
בעד – פה אחד

הצעת חוק לתיקון פקודת המשטרה (מס' 31), התשע"ו- 2016  (מ/1056), אושרה להעלאה לקריאה שנייה ושלישית.
<היו"ר אוסאמה סעדי:>
אושר פה אחד לקריאה שנייה ושלישית. אין הסתייגויות, אין רשות דיבור. תעלו את זה ביום שני.

<ענת ברקו (הליכוד):>
שנייה ושלישית כבר?

<היו"ר אוסאמה סעדי:>
כן. 
<אסף פרידמן:>
זה ממשלתי.

<היו"ר אוסאמה סעדי:>
 את רוצה רשות דיבור?

<ענת ברקו (הליכוד):>
לא.  אנחנו לא צריכים שנייה ושלישית?

<אפרת חקאק:>
זה במליאה. 

<היו"ר אוסאמה סעדי:>
פה מכינים לשנייה ושלישית.

תודה רבה. הישיבה נעולה.

<הישיבה ננעלה בשעה 09:12.>

